ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ - Στρατηγική εταιρική σχέση ΕΕ-Ινδίας {SEC(2004) 768}

1. ΕΙΣΑΓΩΓΗ

Η Ινδία μεταβάλλεται ταχέως, με εντυπωσιακά αποτελέσματα. Ποτέ στο παρελθόν η δημοκρατία της δεν ήταν τόσο υγιής και εύρωστη, όπως φάνηκε και από τις πρόσφατες γενικές εκλογές. Η Ινδία συνδέεται ολοένα και περισσότερο με τους άλλους διεθνείς συντελεστές και συμμετέχει στη διεθνή σκηνή, έχει δε επιτελέσει σημαντική πρόοδο σε ζητήματα εξωτερικής και εσωτερικής πολιτικής.

Τα τελευταία χρόνια, η σχέση με την Ευρωπαϊκή Ένωση (ΕΕ) έχει αναπτυχθεί ραγδαία όσον αφορά τα οράματα, τους στόχους και τις προκλήσεις που συμμερίζονται και οι δύο πλευρές. Στην παρούσα ανακοίνωση επισημαίνονται οι προκλήσεις, οι ευκαιρίες και οι προσδοκίες για διεθνή, οικονομική και αναπτυξιακή πολιτική μεταξύ της ΕΕ και της Ινδίας. Υποδεικνύονται πεδία μελλοντικής στρατηγικής συνεργασίας και προτείνεται απλούστευση της θεσμικής δομής. Στο επισυναπτόμενο έγγραφο των υπηρεσιών της Επιτροπής παρατίθεται πλήρης ανάλυση και λεπτομερής παρουσίαση των προτάσεων που περιλαμβάνονται στην παρούσα ανακοίνωση.

1.1. Η Ινδία σήμερα: η κατάσταση των πραγμάτων

Η Ινδία εξελίσσεται σε όλο και σημαντικότερο διεθνή συντελεστή και περιφερειακή δύναμη. Έχει ενισχύσει σημαντικά τις σχέσεις της με τις ΗΠΑ, την Κίνα και τον ΑSEAN. Το τεράστιο μέγεθός της και η οικονομική και στρατιωτική βαρύτητά της την καθιστούν την κυριότερη δύναμη στη Νότιο Ασία. Οι ειρηνευτικές συνομιλίες με το Πακιστάν, εάν στεφθούν από επιτυχία, θα αποφέρουν τεράστια οφέλη σε ολόκληρη την περιοχή. Η οικονομική ανάπτυξη της Ινδίας ήταν και αυτή εντυπωσιακή, και η οικονομία ωφελήθηκε σε μεγάλο βαθμό από πολιτικές που είναι ανοικτές και στραμμένες προς την αγορά. Τα οφέλη αυτά, όμως, δεν έχουν κατανεμηθεί ισότιμα μεταξύ των πολιτών της - το μεγαλύτερο μέρος του πληθυσμού ακόμη ζει με λιγότερα από 2 δολάρια την ημέρα, ενώ ορισμένες περιοχές έχουν υπερκεράσει άλλες. Η Ινδία είναι ακόμη χώρα που παρουσιάζει μεγάλη εθνική, θρησκευτική και πολιτισμική πολυμορφία.

Οι σχέσεις με την ΕΕ έχουν συσφιχθεί κατόπιν της πρώτης Διάσκεψης Κορυφής ΕΕ-Ινδίας στη Λισσαβόνα το 2000, με αυξανόμενο αριθμό συνεδριάσεων σε όλα τα επίπεδα - συμπεριλαμβανομένων των επιχειρηματικών κύκλων και της κοινωνίας των πολιτών - και εκτενή διάλογο και συνεργασία επί πολιτικών, γεωπολιτικών και πολυμερών θεμάτων, οικονομικών και εμπορικών ζητημάτων.

2. ΣΤΡΑΤΗΓΙΚΗ ΕΤΑΙΡΙΚΗ ΣΧΕΣΗ: ΑΝΑΛΥΣΗ ΚΑΙ ΠΡΟΤΑΣΕΙΣ

Η ΕΕ και η Ινδία ήδη συνδέονται με στενή σχέση, βασισμένη σε κοινές αξίες και αμοιβαίο σεβασμό. Η νέα στρατηγική θα πρέπει να έχει ως γνώμονα τους ακόλουθους στόχους: να προωθηθούν η ειρήνη, η σταθερότητα, η δημοκρατία, τα ανθρώπινα δικαιώματα, το κράτος δικαίου και η χρηστή διακυβέρνηση, μεταξύ άλλων με την πάταξη της τρομοκρατίας και του λαθρεμπορίου. να υπάρξει συνεργασία για την καταπολέμηση της φτώχειας, των ανισοτήτων και του κοινωνικού αποκλεισμού, καθώς και για την αειφόρο ανάπτυξη, την προστασία του περιβάλλοντος και την αντιμετώπιση της αλλαγής του κλίματος. και να αυξηθεί η οικονομική αλληλεπίδραση, όπως και να εξασφαλισθεί ενισχυμένη διεθνής οικονομική τάξη.

2.1 Βελτίωση της διεθνούς συνεργασίας

2.1.1. Πολυμερείς σχέσεις

Από τότε που η ΕΕ και η Ινδία θεωρούνται όλο και περισσότερο δυνάμεις παγκόσμιας σταθερότητας, έχει μετατοπισθεί η εστίαση των σχέσεων από το εμπόριο σε ευρύτερα πολιτικά θέματα. Και οι δύο πλευρές υποστηρίζουν το πολυμερές σύστημα και ήδη συνεργάζονται αποτελεσματικά στον ΟΗΕ και άλλα διεθνή βήματα. Το γεγονός αυτό πρέπει να ενισχυθεί με μια στρατηγική συμμαχία για την προώθηση αποτελεσματικής πολυμερούς προσέγγισης.

Η ΕΕ και η Ινδία πρέπει να συντονίζουν και να εναρμονίζουν τις θέσεις τους κατά την προπαρασκευή, τη διαπραγμάτευση και την εφαρμογή σημαντικών πολυμερών συμβάσεων και διασκέψεων (για την ασφάλεια, το εμπόριο, το περιβάλλον, την ανάπτυξη και τα ανθρώπινα δικαιώματα) και να διευκολύνουν το γεφύρωμα των απόψεων με άλλα μέλη των Ηνωμένων Εθνών (ΗΕ).

Η ΕΕ και η Ινδία θα πρέπει επίσης να διεξάγουν συνεχή διάλογο σχετικά με την οργανωτική και θεσμική αναδιάρθρωση και μεταρρύθμιση των Ηνωμένων Εθνών, ιδίως όσον αφορά την Επιτροπή Υψηλού Επιπέδου του ΟΗΕ για τις απειλές, τις προκλήσεις και την αλλαγή, και σχετικά με την εφαρμογή των ενδεχόμενων αποτελεσμάτων της. Πρέπει να ενισχυθούν οι εργασίες για την προώθηση αποτελεσματικών πολυμερών σχέσεων, ιδίως ως προς την τήρηση των διεθνών υποχρεώσεων και δεσμεύσεων, και την ενίσχυση της παγκόσμιας διακυβέρνησης.

2.1.2. Πρόληψη των συγκρούσεων και μετασυγκρουσιακή ανασυγκρότηση

Η Ινδία είναι σημαντικός εταίρος στην πρόληψη των συγκρούσεων και τη μετασυγκρουσιακή ανασυγκρότηση. Επομένως, η ΕΕ θα πρέπει να αναζητήσει τρόπους για να επισημοποιήσει την τακτική συνεργασία και να παροτρύνει την Ινδία να αναλάβει περισσότερες δεσμεύσεις στο πεδίο αυτό.

Με συζητήσεις μεταξύ ανωτέρων αξιωματούχων θα πρέπει να αναπτυχθούν συγκεκριμένες πρωτοβουλίες στους ακόλουθους τομείς: επιμόρφωση για τα μη στρατιωτικά μέλη ειρηνευτικών αποστολών. σεμινάρια και άλλες δραστηριότητες με σκοπό να διευκολυνθεί η πρόληψη των συγκρούσεων ή η μετασυγκρουσιακή διαχείριση. από κοινού υποστήριξη των προσπαθειών του ΟΗΕ για πρόληψη των συγκρούσεων και εδραίωση της ειρήνης, και επίσης όσον αφορά τη βελτιωμένη αναλυτική ικανότητα, τις διεξοδικές προληπτικές στρατηγικές και τη μεγαλύτερη συνεργασία μεταξύ μελών των ειρηνευτικών αποστολών του ΟΗΕ προερχόμενων από την ΕΕ και την Ινδία.

Πρέπει να λαμβάνουν χώρα διαβουλεύσεις πριν από σημαντικές συζητήσεις στον ΟΗΕ σχετικά με τις ειρηνευτικές αποστολές, τη διαχείριση των συγκρούσεων, καθώς και κατά την προπαρασκευή ειρηνευτικών διασκέψεων μεγάλης σημασίας. Η ΕΕ και η Ινδία θα μπορούσαν επίσης να αναλάβουν από κοινού να υποστηρίξουν τη διοργάνωση διάσκεψης του ΟΗΕ με θέμα την πρόληψη των συγκρούσεων, την εδραίωση της ειρήνης και τη μετασυγκρουσιακή διαχείριση. Θα άξιζε ακόμη να αρχίσει διάλογος με αντικείμενο τη συμβολή της περιφερειακής ολοκλήρωσης στην πρόληψη των συγκρούσεων.

2.1.3. Μη διάδοση των όπλων μαζικής καταστροφής

Θα πρέπει να επιδιώξουμε να αυξήσουμε τη συνεργασία για τη μη διάδοση των όπλων μαζικής καταστροφής, θέμα στο οποίο η ΕΕ και η Ινδία έχουν πολύ παραπλήσιες θέσεις. Οι σχετικές ενέργειες θα μπορούσαν να περιλαμβάνουν συνεδριάσεις εμπειρογνωμόνων ώστε να ενισχυθεί η συνέπεια και η αποτελεσματικότητα των μέτρων ελέγχου των εξαγωγών, ιδίως αγαθών διπλής χρήσης. Χρειάζεται ομοίως να ενισχυθεί ο πολιτικός διάλογος σχετικά με τη μη διάδοση.

2.1.4. Πάταξη της τρομοκρατίας και του οργανωμένου εγκλήματος

Η ΕΕ θα πρέπει να συνεργαστεί σε πιο συγκεκριμένη βάση με την Ινδία για την καταπολέμηση της τρομοκρατίας και του οργανωμένου εγκλήματος, επίσης και στο πλαίσιο των φόρουμ του ΟΗΕ. Το Συμβούλιο θα μπορούσε να εξετάσει κατά πόσον είναι σκόπιμο να συμπεριληφθεί η Ινδία στον κατάλογό του "χωρών προτεραιότητας" για σύναψη "συμφωνίας στρατηγικής συνεργασίας" με την Europol. Η ΕΕ θα έπρεπε επίσης να αυξήσει την τεχνική συνεργασία, με συνεδριάσεις εμπειρογνωμόνων και ανταλλαγή πληροφοριών και εμπειρογνωμοσύνης σε σχετικούς με την ασφάλεια τομείς, όπως το ξέπλυμα χρημάτων, η διακίνηση ναρκωτικών και οι χημικές πρόδρομες ουσίες. Θα πρέπει να αρχίσει διάλογος με αντικείμενο την ασφάλεια των εγγράφων, την ασφάλεια της πολιτικής αεροπορίας και της ναυτιλίας.

2.1.5. Μετανάστευση

Με την παγκοσμιοποίηση έχει αυξηθεί η διεθνής μετανάστευση. Από τη θετική του πλευρά, το γεγονός αυτό έχει οδηγήσει σε αύξηση των εμβασμάτων των μεταναστών. Αυξάνονται, όμως, και τα προβλήματα παράνομης μετανάστευσης και εμπορίας ανθρώπων. Η ΕΕ θα μπορούσε να προτείνει διεξοδικό κατάλογο ο οποίος να καλύπτει τα ακόλουθα θέματα: βαθύτερα αίτια. νόμιμη μετανάστευση, συμπεριλαμβανομένης της μετανάστευσης εργατικού δυναμικού και της κυκλοφορίας των εργαζομένων. αποτελεσματική και προληπτική πολιτική έναντι της παράνομης μετανάστευσης, της λαθρομεταφοράς μεταναστών και της εμπορίας ανθρώπων, που να συμπεριλαμβάνει την εξάρθρωση των δικτύων λαθρομεταφορέων και σωματεμπόρων και την προστασία των θυμάτων. ενσωμάτωση και δίκαιη μεταχείριση των υπηκόων τρίτων χωρών. δίκαιη μεταχείριση των Ινδών εργαζομένων στα κράτη μέλη της ΕΕ. μεταναστευτικά εμβάσματα. επιστροφή και επανεισδοχή ατόμων που διαμένουν παράνομα στην ΕΕ. αμοιβαίου ενδιαφέροντος ζητήματα θεώρησης διαβατηρίων. και άλλα θέματα σχετικά με την μετανάστευση που ενδιαφέρουν την ΕΕ και την Ινδία.

2.1.6. Δημοκρατία και ανθρώπινα δικαιώματα

Θα πρέπει να διευρύνουμε τον διάλογό μας επί των ανθρωπίνων δικαιωμάτων με αμοιβαίο σεβασμό και εποικοδομητικό τρόπο, βάσει των δεσμεύσεων που αναλήφθηκαν κατά την υπουργική συνάντηση των Αθηνών του 2003. Η ΕΕ πρέπει να επιδιώξει τη δέσμευση της Ινδίας σε θέματα όπως το Διεθνές Ποινικό Δικαστήριο, η κατάργηση της θανατικής ποινής, η Σύμβαση κατά των Βασανιστηρίων, οι διακρίσεις λόγω φύλου, η παιδική εργασία, τα εργατικά δικαιώματα, η Εταιρική Κοινωνική Ευθύνη και η θρησκευτική ελευθερία. Θα πρέπει να επιδιώξουμε επίσης αυξημένη συνεργασία στην Τρίτη Επιτροπή και την Επιτροπή Ανθρωπίνων Δικαιωμάτων των Ηνωμένων Εθνών. Είναι σκόπιμο να αναζητηθούν συνέργειες και να αναπτυχθούν από κοινού πρωτοβουλίες σε τρίτες χώρες.

Ταυτοχρόνως, η ινδική κυβέρνηση πρέπει να κληθεί να αρχίσει τακτικές συνομιλίες για τα ανθρώπινα δικαιώματα, στο πλαίσιο της "φόρμουλας" που συμφωνήθηκε στην Αθήνα, συμπεριλαμβανομένων συναντήσεων σε επίπεδο υπουργών και ανωτέρων αξιωματούχων. Θα πρέπει να ενταθούν οι διαβουλεύσεις περί ανθρωπίνων δικαιωμάτων μεταξύ των Επικεφαλής των Αποστολών της ΕΕ στο Νέο Δελχί και να δοθούν οδηγίες στους Επικεφαλής των Αποστολών να συντάσσουν τακτικές εκθέσεις για τα ανθρώπινα δικαιώματα, με συστάσεις για τον διάλογο περί ανθρωπίνων δικαιωμάτων μεταξύ ΕΕ και Ινδίας.

Η Επιτροπή είναι έτοιμη να διερευνήσει τη δυνατότητα χρηματοδότησης έργων στην Ινδία στο πλαίσιο της Ευρωπαϊκής Πρωτοβουλίας για τα Ανθρώπινα Δικαιώματα και τη Δημοκρατία.

2.1.7. Ειρήνη, ευημερία και σταθερότητα στη Νότιο Ασία

Η Νότιος Ασία αντιμετωπίζει μερικές από τις μεγαλύτερες αναπτυξιακές προκλήσεις του νέου αιώνα: φτώχεια, υπερπληθυσμό, εμφύλιους πολέμους και περιβαλλοντικά προβλήματα. Οι προοπτικές φαίνονται, ωστόσο, περισσότερο ευοίωνες μετά την πρόσφατη απόφαση της Διάσκεψης Κορυφής της Ένωσης Περιφερειακής Συνεργασίας της Νοτίου Ασίας (SAARC) να προχωρήσει στην πορεία της περιφερειακής ολοκλήρωσης, καθώς και μετά το ξεπάγωμα των σχέσεων μεταξύ Ινδίας και Πακιστάν.

Η ΕΕ έχει λάβει πάγια θέση υπέρ της ειρήνης και της σταθερότητας στη Νότιο Ασία. Έχει συνεχώς ενθαρρύνει τον διάλογο μεταξύ Ινδίας και Πακιστάν, έχει πάντοτε καταδικάσει κάθε μορφή τρομοκρατίας και βίας και έχει εκφράσει την προθυμία της να υποστηρίξει την ειρηνευτική διαδικασία. Αν και το θέμα του Κασμίρ είναι βασικά διμερές ζήτημα με διεθνείς προεκτάσεις, η ΕΕ μπορεί να προσφέρει τη δική της μοναδική εμπειρία ως παράδειγμα εδραίωσης της ειρήνης και σφυρηλάτησης εταιρικών σχέσεων.

Επιπλέον, η ΕΕ θα πρέπει να αναπτύξει μια περιφερειακή προσέγγιση των σχέσεων με τη Νότιο Ασία. Θα μπορούσε να συνταχθεί ένα έγγραφο στρατηγικής για τη Νότιο Ασία, στο οποίο να παρουσιάζεται ο τρόπος με τον οποίο θα μπορούσε να συνεισφέρει η ΕΕ στην ειρήνη, την ασφάλεια και την ευημερία, όπως και ο τρόπος υποστήριξης της περιφερειακής ολοκλήρωσης. Θα μπορούσαμε επίσης να αναζητήσουμε τρόπους συμμετοχής της Νοτίου Ασίας σε προγράμματα με σκοπό την ενίσχυση της αμοιβαίας κατανόησης και της συνεργασίας της κοινωνίας των πολιτών, μεταξύ ΕΕ και Ινδίας.

2.2. Ενίσχυση της οικονομικής εταιρικής σχέσης

Η ΕΕ είναι ο σημαντικότερος εμπορικός εταίρος της Ινδίας και η κυριότερη πηγή εισερχομένων ξένων επενδύσεων, αλλά για την ΕΕ η Ινδία είναι μόλις ο 14ος εμπορικός εταίρος στη σειρά, πίσω από χώρες όπως η Κίνα, η Βραζιλία και η Νότιος Αφρική. Ο όγκος εμπορίου και επενδύσεων σαφώς υπολείπεται των υφισταμένων δυνατοτήτων.

Η ΕΕ και η Ινδία χρειάζεται να αναλάβουν δράση σε πολλά μέτωπα. Στις αναγκαίες ενέργειες περιλαμβάνεται μεγαλύτερο άνοιγμα της αγοράς και οικονομική μεταρρύθμιση από την πλευρά της Ινδίας. Βασικοί τομείς είναι το εμπόριο, οι επενδύσεις, ο ανταγωνισμός και η εκβιομηχάνιση, ενώ παράλληλα πρέπει να ληφθούν υπόψη οι ευρύτερες ανάγκες του κοινωνικού συνόλου (περιβάλλον, προστασία των καταναλωτών, κοινωνική και οικονομική συνοχή κ.λπ.).

Προκειμένου να αξιοποιηθεί το δυναμικό της ινδικής αγοράς, η Ινδία πρέπει να συνεχίσει και να επιταχύνει τις οικονομικές μεταρρυθμίσεις. Χρειάζεται να λάβει μέτρα για τους υψηλούς δασμούς/φόρους που δημιουργούν διακρίσεις, τα πολυάριθμα δασμολογικά εμπόδια, τους περιορισμούς των άμεσων ξένων επενδύσεων, την έλλειψη προστασίας των δικαιωμάτων πνευματικής ιδιοκτησίας, όπως και να επιφέρει σημαντικές βελτιώσεις στην υποδομή.

2.2.1. Διάλογος στρατηγικής πολιτικής

Ο διάλογος στρατηγικής πολιτικής θα πρέπει να επικεντρωθεί αρχικά σε δύο πεδία: ρυθμιστική και βιομηχανική πολιτική. και περιβάλλον.

Θα πρέπει να καθιερωθεί νέος διάλογος σχετικά με τη ρυθμιστική και βιομηχανική πολιτική, προκειμένου να βελτιωθεί η ανταγωνιστικότητα των επιχειρήσεων και στις δύο πλευρές. Πρέπει να προωθηθεί η ανταλλαγή εμπειριών σχετικά με ορθές ρυθμιστικές πρακτικές και χρηστή διακυβέρνηση, μέσω διμερών διαβουλεύσεων και διεθνών φόρουμ (π.χ. ΟΟΣΑ). Η ΕΕ θα πρέπει επίσης να συνεργασθεί με την Ινδία για την εφαρμογή της νέας νομοθεσίας της Ινδίας περί ανταγωνισμού.

Όσον αφορά το περιβάλλον, η ΕΕ πρέπει να καλέσει την Ινδία να συμμετέχει κάθε χρόνο στις συνεδριάσεις της Κοινής Ομάδας Εργασίας για το περιβάλλον και να προωθήσει τις επισκέψεις υψηλού επιπέδου. Η Ινδία και η ΕΕ θα πρέπει να εργασθούν από κοινού και να προωθήσουν τη συνεργασία για την αντιμετώπιση παγκόσμιων περιβαλλοντικών προκλήσεων. Το πλαίσιο που προσφέρεται για τη συνεργασία αυτή είναι οι Συμβάσεις του ΟΗΕ για τη βιολογική ποικιλομορφία, όπου θα μπορούσε να δημιουργηθεί συμμαχία στο θέμα των "προστατευόμενων περιοχών" και να αναπτυχθεί εποικοδομητικός διάλογος για το θέμα της "πρόσβασης και διανομής των οφελών" (ABS). η Σύμβαση-πλαίσιο του ΟΗΕ για τις κλιματικές μεταβολές και το Πρωτόκολλο του Κυότο. ή το Πρωτόκολλο του Μόντρεαλ για τις ουσίες που καταστρέφουν τη στιβάδα του όζοντος. Η Ινδία θα πρέπει επίσης να κληθεί να διοργανώσει ένα Περιβαλλοντικό Φόρουμ ΕΕ-Ινδίας, με τη συμμετοχή της κοινωνίας των πολιτών και των επιχειρηματικών κύκλων, με σκοπό την ανταλλαγή απόψεων, τεχνογνωσίας και επιστημονικών ή τεχνικών πληροφοριών για περιβαλλοντικά θέματα.

2.2.2. Διάλογοι στρατηγικής σε επιμέρους τομείς

Σε πολλούς τομείς, ο διάλογος με την Ινδία έχει ήδη σημειώσει σημαντική πρόοδο. Για να συνεχισθεί και να επεκταθεί αυτή η πρόοδος, χρειάζεται να αναπτυχθούν διάλογοι στρατηγικής σε επιμέρους τομείς.

Η ΕΕ και η Ινδία ήδη διεξάγουν εκτενή διάλογο για την Κοινωνία της Πληροφορίας. Ο διάλογος αυτός θα πρέπει να ενισχυθεί περαιτέρω και να συμπεριλάβει ανταλλαγή βέλτιστων πρακτικών και αντιμετώπιση των ζητημάτων πρόσβασης στην αγορά ως προς τα ρυθμιστικά πλαίσια (διακυβέρνηση του Ίντερνετ, προστασία της ιδιωτικής ζωής, ασφάλεια) και τις ηλεκτρονικές επικοινωνίες (π.χ. ζητήματα κινητών επικοινωνιών, καθολική υπηρεσία). Θα μπορούσαμε επίσης να προβλέψουμε πιλοτικά έργα σε τομείς κοινωνικής προτεραιότητας (υγεία, εκπαίδευση και "κρατική διοίκηση σε απευθείας σύνδεση").

Στις μεταφορές, η ΕΕ πρέπει να είναι προετοιμασμένη να υποστηρίξει την Ινδία στις σημαντικές προσπάθειές της να αναβαθμίσει τους δρόμους, τα αεροδρόμια, τα λιμάνια και άλλους τομείς. Η Ναυτιλιακή Συμφωνία, η οποία είναι επί του παρόντος υπό διαπραγμάτευση, θα αποτελέσει το νομικό πλαίσιο για την ανάπτυξη των ναυτιλιακών εταιρειών της ΕΕ και της Ινδίας. Θα πρέπει να ενισχυθεί η συνεργασία στον τομέα των αεροπορικών μεταφορών, ιδίως μέσω της διαπραγμάτευσης αεροπορικής συμφωνίας.

Η παρούσα ενεργειακή πολιτική της Ινδίας βασίζεται σε υπερεκμετάλλευση του εγχώριου άνθρακα. Η ΕΕ και η Ινδία θα πρέπει να ξεκινήσουν διάλογο για τα ενεργειακά ζητήματα και να εξετάσουν εναλλακτικές αλυσίδες καυσίμων (καθαρή τεχνολογία καύσης του άνθρακα. υδροηλεκτρική ενέργεια. νέες και ανανεώσιμες πηγές ενέργειας. πυρηνική ενέργεια) και οριζόντια θέματα (ρυθμιστικά, χρηματοοικονομικά, πολιτικά και κοινωνικά).

Η ινδική βιοτεχνολογία έχει αναπτυχθεί ταχέως τα τελευταία χρόνια, με αποτέλεσμα να δημιουργηθούν ευκαιρίες για εταιρικές σχέσεις σε τομείς όπως οι νέες ανακαλύψεις, οι προκλινικές/κλινικές δοκιμές και η βιο-πληροφορική. Η ΕΕ και η Ινδία θα μπορούσαν, επομένως, να αρχίσουν διάλογο σχετικά με το ρυθμιστικό πλαίσιο και να ανταλλάσσουν πληροφορίες σχετικά με τις βέλτιστες πρακτικές στη χρηματοδότηση, την έρευνα, τον έλεγχο του δημοσίου, τους περιβαλλοντικούς προβληματισμούς, τα τελωνεία και τους φόρους κατανάλωσης, τα προγράμματα τεχνικών ανταλλαγών και τους φορείς υποστήριξης της υποδομής.

Η ΕΕ και η Ινδία συνεργάζονται στενά στο Galileo, το ευρωπαϊκό παγκόσμιο σύστημα δορυφορικής πλοήγησης. Θα πρέπει να επιταχύνουν τη συνεργασία μεταξύ της Ευρωπαϊκής Υπηρεσίας Διαστήματος και του Ινδικού Οργανισμού Διαστημικών Ερευνών, ιδιαίτερα σε θέματα κανονιστικών ρυθμίσεων, βιομηχανίας και ανάπτυξης της αγοράς.

Υπάρχουν νέες ευκαιρίες για τη δημιουργία διαστημικής εταιρικής σχέσης με την Ινδία. Θα μπορούσε να αρχίσει ευρύτερος διάλογος σε τομείς όπως η Παγκόσμια Παρακολούθηση του Περιβάλλοντος και της Ασφάλειας (GMES), οι δορυφορικές τηλεπικοινωνίες, καθώς και η διαστημική επιστήμη και τεχνολογία.

2.2.3. Προώθηση του εμπορίου και των επενδύσεων

Το εμπόριο και οι επενδύσεις αποτελούν ακρογωνιαίο λίθο της εταιρικής σχέσης ΕΕ-Ινδίας.

Σε πολυμερές επίπεδο, η ΕΕ και η Ινδία διαδραματίζουν βασικό ρόλο στον ΠΟΕ και αναμένεται να ωφεληθούν από την επιτυχή έκβαση των διαπραγματεύσεων για το Αναπτυξιακό Πρόγραμμα της Ντόχα (ΑΠΝ). Και οι δύο έχουν σαφή ευθύνη και κοινό συμφέρον να συνεργαστούν και θα πρέπει να επιδιώξουν την υλοποίηση του ΑΠΝ ως θέμα πρώτης προτεραιότητας. Η ΕΕ οφείλει, επομένως, να επιζητήσει την επίτευξη μεγαλύτερης σύγκλισης με την Ινδία σε βασικά θέματα, καίριας σημασίας για τη θετική κατάληξη του ΑΠΝ, όπως είναι το πεδίο των κανόνων, όπου συμπεριλαμβάνονται τα Θέματα της Σιγκαπούρης, η GATS, η γεωργία, η πρόσβαση στις αγορές των μη γεωργικών προϊόντων, οι γεωγραφικές ενδείξεις, η ειδική και διακριτική μεταχείριση και η εφαρμογή. Οι προσπάθειες της Ινδίας να επιτύχει πλήρη συμμόρφωση με τους κανόνες του ΠΟΕ θα πρέπει να υποστηριχθούν, ιδίως όσον αφορά τα μέσα εμπορικής άμυνας και τη Συμφωνία TRIP.

Σε διμερές επίπεδο, η ΕΕ και η Ινδία θα πρέπει να διεξαγάγουν διάλογο για τις επενδύσεις, με βάση τις συστάσεις από την Κοινή Πρωτοβουλία, με βασική συμμετοχή και εισηγήσεις από τους επιχειρηματικούς και πανεπιστημιακούς κύκλους. Ο διάλογος για τα δικαιώματα πνευματικής ιδιοκτησίας θα αποσκοπεί στην επίτευξη κοινής κατανόησης όσον αφορά την TRIP, άλλες σχετικές διεθνείς συμφωνίες και ζητήματα επιβολής τους. Η ΕΕ θα πρέπει επίσης να ενθαρρύνει την Ινδία, ώστε να προβεί σε διάλογο σε επίπεδο εμπειρογνωμόνων σχετικά με τα μέσα εμπορικής άμυνας, να συζητήσει τις πρακτικές εφαρμογής και τη συμμόρφωση με τους κανόνες του ΠΟΕ.

Η ΕΕ πρέπει να ενισχύσει τη συνεργασία με την Ινδία όσον αφορά τα τεχνικά εμπόδια στις συναλλαγές και τα υγειονομικά και φυτοϋγειονομικά θέματα, μέσω ανταλλαγής πληροφοριών επί της νομοθεσίας, της πιστοποίησης, των διαδικασιών επιθεώρησης και διαπίστευσης, καθώς και με την απλούστευση των διοικητικών διατυπώσεων. Επί του θέματος, θα μπορούσε να προβλεφθεί ομάδα εργασίας για τους τεχνικούς κανονισμούς, τα πρότυπα και την αξιολόγηση της συμμόρφωσης, αποτελούμενη από στελέχη της ΕΕ και της Ινδίας. Η ΕΕ θα πρέπει να είναι επίσης έτοιμη να παράσχει τεχνική βοήθεια στην κυβέρνηση της Ινδίας, εφόσον ζητηθεί.

Θα πρέπει να αξιοποιηθεί πλήρως η συμφωνία τελωνειακής συνεργασίας ΕΕ-Ινδίας, προκειμένου να βρεθούν λύσεις σε προβλήματα που αντιμετωπίζουν οι εταιρείες της ΕΕ και της Ινδίας, μεταξύ των οποίων συγκαταλέγονται οι τελωνειακές διατυπώσεις χωρίς έντυπα και τα υψηλότερα επίπεδα ασφαλείας. Η ΕΕ και η Ινδία πρέπει ακόμη να συστήσουν έναν ενιαίο φορέα ο οποίος να παρέχει στον ιδιωτικό τομέα και των δύο μερών εκτενείς πληροφορίες και συμβουλές σχετικά με τις τελωνειακές διαδικασίες, τους δασμούς και τους φόρους, τα πρότυπα και τους τεχνικούς κανονισμούς, τους κανόνες επενδύσεων, τα δικαιώματα πνευματικής ιδιοκτησίας, κ.λπ. Θα μπορούσε να συμπεριληφθεί και φορέας για την προώθηση των επενδυτικών ευκαιριών, καθώς και υπηρεσίες ευθυγράμμισης των ΜΜΕ.

Μέσω του διαλόγου θα πρέπει να προαχθεί η αειφόρος ανάπτυξη και να συζητηθεί η προώθηση εμπορικών ροών προϊόντων που έχουν παραχθεί με αειφόρο τρόπο. Πρέπει να αναπτυχθεί περαιτέρω η αμοιβαία κατανόηση σε θέματα όπως η επισήμανση και η εκτίμηση των επιπτώσεων με γνώμονα τις αρχές της αειφορίας, και να χρησιμοποιηθεί καλύτερα το Κέντρο Βιώσιμου Εμπορίου και Καινοτομιών (STIC).

Οι ιδέες αυτές θα μπορούσαν να αναπτυχθούν περισσότερο από μια κοινή ομάδα μελέτης, αποτελούμενη από στελέχη, με στενή συμμετοχή των επιχειρηματικών και πανεπιστημιακών κύκλων.

Η Επιτροπή είναι επίσης πρόθυμη να ενθαρρύνει την περιφερειακή συνεργασία της Νοτίου Ασίας. Η ΕΕ πρέπει να καλέσει την Ένωση Περιφερειακής Συνεργασίας της Νοτίου Ασίας (SAARC) να αναπτύξει τη συνεργασία στο εμπόριο και την οικονομική ολοκλήρωση. να παράσχει τεχνική και άλλη βοήθεια. και να προχωρήσει στη διαπραγμάτευση Συμφωνίας Συνεργασίας με τη SAARC.

2.2.4. Προώθηση της συνεργασίας μεταξύ των επιχειρήσεων

Από τον Φεβρουάριο του 2001, η Κοινή Πρωτοβουλία για την τόνωση του εμπορίου και των επενδύσεων έχει συνεισφέρει στην αμοιβαία κατανόηση των ευκαιριών και των εμποδίων για το εμπόριο και τις επενδύσεις και έχει προσφέρει τη δυνατότητα άμεσου διαλόγου μεταξύ των επιχειρηματικών κύκλων και των ιθυνόντων. Η ΕΕ θα πρέπει να βοηθήσει ώστε να δημιουργηθεί μια Στρογγυλή Τράπεζα "Ηγετικών Στελεχών Επιχειρήσεων". να αναπτυχθούν δίκτυα για τομεακή βιομηχανική συνεργασία και προώθηση των επενδύσεων. και να δοθεί η δυνατότητα να αναπτυχθεί επιχειρηματικός διάλογος σε όλους τους τομείς κοινού ενδιαφέροντος, μεταξύ των οποίων οι τεχνολογίες των πληροφοριών, η βιοτεχνολογία και τα φαρμακευτικά προϊόντα, το ηλεκτρονικό εμπόριο, η ανάθεση σε εξωτερικούς φορείς, τα κλωστοϋφαντουργικά και τα ενδύματα, ο τομέας λιανικού εμπορίου, τα ραδιοτηλεοπτικά/πολιτιστικά θέματα, ο τουρισμός και η αυτοκινητοβιομηχανία. Σε ορισμένους τομείς, όπως στη βιοτεχνολογία και τις τηλεπικοινωνίες, ο διάλογος μεταξύ των επιχειρήσεων θα πρέπει να λάβει χώρα παράλληλα με τον επίσημο στρατηγικό διάλογο.

2.2.5. Στήριξη σε συνέργειες στον τομέα της επιστήμης και της τεχνολογίας

Υπάρχουν τεράστιες δυνατότητες συνεργασίας μεταξύ ΕΕ και Ινδίας στην επιστήμη και την τεχνολογία. Η Ινδία συμμετέχει στο έκτο κοινοτικό πρόγραμμα πλαίσιο έρευνας, και σε μια συμφωνία επιστημονικής και τεχνολογικής συνεργασίας προβλέπεται το νομικό πλαίσιο συνεργασίας μεταξύ επιστημόνων. Τα μέρη έχουν ακόμη συμφωνήσει να επισημοποιήσουν τη συμμετοχή της Ινδίας στο GALILEO.

Πρέπει να προαχθεί η συμμετοχή Ινδών ερευνητών στο 6ο πρόγραμμα πλαίσιο της ΕΕ και η συμμετοχή κοινοτικών επιστημόνων στην ινδική έρευνα, θα πρέπει δε να υπάρξουν περισσότερες επαφές μεταξύ ερευνητικών οργανισμών και μεμονωμένων ερευνητών. Η Ινδία θα πρέπει να συμμετάσχει στην κατάρτιση του 7ου προγράμματος πλαισίου. Θα πρέπει επίσης να διερευνήσουμε και άλλα πεδία συνεργασίας, όπως η κοινή έρευνα για την ενέργεια σύντηξης.

2.2.6. Οικονομικές και νομισματικές υποθέσεις

Η Ινδία δεν συμμετέχει στις συζητήσεις της Συνάντησης Ασίας-Ευρώπης (ASEM) με την ΕΕ με αντικείμενο τις νομισματικές και οικονομικές πολιτικές. Η ΕΕ θα πρέπει άρα να καλέσει την Ινδία να καθιερώσει τακτικές διαβουλεύσεις σε επίπεδο Υπουργικής Τρόικας επί θεμάτων κοινού ενδιαφέροντος, όπως είναι η διεθνής χρηματοοικονομική δομή, η αποτελεσματική εφαρμογή υφισταμένων εποπτικών αρχών και κανονισμών, η πάταξη της απάτης, το ξέπλυμα χρημάτων, κ.λπ.

2.3. Αναπτυξιακή συνεργασία

Από την δεκαετία του '70, η Ινδία έχει βελτιώσει σημαντικά την ευημερία του λαού της, με αξιοσημείωτη πρόοδο στους δείκτες ανθρώπινης ανάπτυξης. Παρόλα ταύτα, επικρατεί ακόμη μεγάλη φτώχεια, η ανεργία ή η υποαπασχόληση βρίσκεται σε υψηλά επίπεδα και εξακολουθούν να υπάρχουν τεράστιες διαφορές στο κατά κεφαλήν εισόδημα. Οι δείκτες ανθρώπινης ανάπτυξης παραμένουν χαμηλοί, ιδίως για τους πληθυσμούς διαφόρων φυλών και τις χαμηλές κάστες. Ταυτοχρόνως, η Ινδία έχει αρχίσει να γίνεται ένας ιδιάζων συντελεστής της αναπτυξιακής πολιτικής: αποδέκτης και δωρητής, χρήστης αναπτυξιακών καινοτομιών και εξαγωγέας γενόσημων (κοινών φαρμάκων) και νέων βιοτεχνολογικών λύσεων. Η Ινδία πρόσφατα μείωσε τον αριθμό διμερών δωρητών σε έξι (ΗΠΑ, Ρωσία, Ιαπωνία, Ηνωμένο Βασίλειο, Γερμανία και Ευρωπαϊκή Κοινότητα). Η επακόλουθη μείωση των δανείων με ευνοϊκούς όρους και των επιχορηγήσεων αναμένεται να οδηγήσει σε περισσότερο επικεντρωμένες παρεμβάσεις, που θα βοηθήσουν τη μεταρρύθμιση των ινδικών θεσμικών οργάνων και την ανάπτυξη υγιών πολιτικών.

Η ΕΕ πρέπει να συνδράμει την Ινδία ώστε να επιτύχει τους αναπτυξιακούς στόχους της χιλιετίας. Θα μπορούσαν να προβλεφθούν καινοτόμα μέτρα, τα οποία να συμπληρώνουν την αναπτυξιακή πολιτική της Ινδίας, με ιδιαίτερο βάρος στη βελτίωση της διακυβέρνησης και την περιβαλλοντική αειφορία. Θα πρέπει να βελτιωθεί ο συντονισμός με άλλους δωρητές της ΕΕ, συμπεριλαμβανομένων των κρατών μελών που δεν διατηρούν πλέον αναπτυξιακά προγράμματα στην Ινδία. Η κοινωνική και οικονομική συνοχή θα μπορούσε να αναχθεί σε θέμα προτεραιότητας για τη μελλοντική στρατηγική, με βάση την πείρα που αποκτήθηκε από τις εταιρικές σχέσεις των κρατών και τα προγράμματα στήριξης των επιμέρους τομέων. Η ΕΕ θα μπορούσε επίσης να μοιραστεί την πείρα που διαθέτει όσον αφορά τα συστήματα κοινωνικής ασφάλισης.

Γενικότερα, η αναπτυξιακή συνεργασία της ΕΕ θα μπορούσε όλο και περισσότερο να επικεντρωθεί στην παροχή βοήθειας σε περιθωριακές ομάδες, προκειμένου να συμμετάσχουν πλήρως στην κοινωνία. Η ΕΕ θα πρέπει να υποστηρίξει τις κατευθυντήριες γραμμές του ΟΟΣΑ σχετικά με τις πολυεθνικές επιχειρήσεις, για τις εταιρείες της ΕΕ που δραστηριοποιούνται στην Ινδία, καθώς και την επικύρωση, εφαρμογή και προώθηση των βασικών συμβάσεων της Διεθνούς Οργάνωσης Εργασίας, ιδίως όσον αφορά την ελευθερία του συνεταιρίζεσθαι και την παιδική εργασία. Η ΕΕ θα μπορούσε ακόμη να διοργανώσει σεμινάρια και επιμόρφωση για τους δημοσίους υπαλλήλους της Ινδίας και να προωθήσει συζητήσεις στην κοινωνία των πολιτών σχετικά με την ανάπτυξη και την παγκοσμιοποίηση.

2.4. Αμοιβαία κατανόηση

Υπάρχει καλή κατανόηση μεταξύ του Ευρωπαϊκού Κοινοβουλίου και του Ινδικού Κοινοβουλίου, του Lok Sabha, αλλά οι επίσημες επισκέψεις και άλλες συγκεκριμένες επαφές δεν ήταν τόσο συχνές όσο αναμενόταν. Επιπλέον των συναντήσεων υψηλού επιπέδου, και τα δύο Κοινοβούλια θα ήταν σκόπιμο να σκεφθούν την πραγματοποίηση τακτικών, θεσμικών κοινοβουλευτικών ανταλλαγών μεταξύ της Αντιπροσωπείας του ΕΚ στην Νότιο Ασία και τη SAARC και των Ινδών ομολόγων τους.

Η Επιτροπή έχει ήδη δημιουργήσει τα μέσα για πανεπιστημιακές επαφές και ανταλλαγές: ένα πρόγραμμα ευρωπαϊκών σπουδών στο Πανεπιστήμιο Jawaharlal Nehru στο Νέο Δελχί, το πρόγραμμα "Αsia Link" και το Οικονομικό Διαπολιτιστικό Πρόγραμμα. Σε συνέργεια με το πρόγραμμα Erasmus Mundus, η Επιτροπή καταρτίζει τώρα ένα πρόγραμμα υποτροφιών, ύψους 33 εκατομμυρίων ευρώ, από το ακαδημαϊκό έτος 2005/2006, με εστίαση στις μεταπτυχιακές σπουδές για Ινδούς φοιτητές. Ενδείκνυται επίσης να προωθηθούν οι ευρωπαϊκές σπουδές σε ινδικά πανεπιστήμια και οι ινδικές σπουδές σε ευρωπαϊκά πανεπιστήμια.

Στον πολιτιστικό τομέα, θα πρέπει να ενισχυθεί η συνεργασία σε όλα τα πεδία, ιδίως στον κινηματογράφο και τη μουσική, επίσης και ως προς τις επιχειρήσεις του πολιτιστικού τομέα. Τα κράτη μέλη που έχουν ιδρύσει πολιτιστικά ινστιτούτα στην Ινδία θα πρέπει να ανοίξουν το δρόμο και οι ενδιαφερόμενοι να κληθούν να αξιοποιήσουν πλήρως τα σχετικά κοινοτικά προγράμματα για την προώθηση της συνεργασίας. Η Πολιτιστική Εβδομάδα θα πρέπει να γίνει μόνιμη εκδήλωση, που να συνοδεύει κάθε μελλοντική Διάσκεψη Κορυφής. Η πολιτιστική συνεργασία και ο διαπολιτισμικός διάλογος πρέπει ακόμη να λαμβάνουν χώρα και σε πολυμερές επίπεδο, ιδίως μέσω μιας Σύμβασης της UNESCO για την παγκόσμια πολιτισμική πολυμορφία.

Πολλά απομένουν να γίνουν ώστε να αυξηθεί η αμοιβαία προβολή. Η κοινή γνώμη της Ινδίας χρειάζεται να λάβει πληροφορίες για την πολύπλευρη εικόνα της ΕΕ, πέρα από τα εμπορικά θέματα. Θα είναι καίριος ο ρόλος της στενής συνεργασίας και του συντονισμού μεταξύ όλων των κρατών μελών και θεσμικών οργάνων, θα πρέπει δε να αφιερωθούν επαρκείς πόροι για το έργο αυτό. Οι διπλωματικοί και πολιτιστικοί αντιπρόσωποι των κρατών μελών στο Δελχί θα πρέπει να υποβάλλουν ενημερωτικές εκθέσεις σχετικά με την προβολή της ΕΕ και να συμβάλλουν στην υλοποίηση μελλοντικής ενημερωτικής και επικοινωνιακής στρατηγικής. Η Επιτροπή θα δρομολογήσει ένα ερευνητικό έργο, με σκοπό να εντοπίσει το κοινό στο οποίο θα απευθυνθεί, τα βασικά μηνύματα, τα κύρια μέσα και τον καλύτερο τρόπο για τη χρησιμοποίησή τους. Τα κράτη μέλη και το Ευρωπαϊκό Κοινοβούλιο καλούνται να συνεισφέρουν στο έργο αυτό. Κατά τις επισκέψεις υψηλού επιπέδου, θα πρέπει να ανταλλάσσονται πληροφορίες και όλοι οι υψηλοί επισκέπτες από την ΕΕ θα πρέπει να προωθούν την ΕΕ στην Ινδία. Πρέπει να ενθαρρυνθεί η κυβέρνηση της Ινδίας να επισκέπτεται τα θεσμικά όργανα της ΕΕ όσο το δυνατόν συχνότερα, και από την Ινδία αναμένεται να σχεδιάσει τη δική της επικοινωνιακή στρατηγική.

2.5. Θεσμική δομή

Στη Συμφωνία Συνεργασίας του 1994, στην Κοινή Πολιτική Δήλωση του 1993 και στη Διάσκεψη Κορυφής της Λισσαβόνας του 2000 καθορίστηκε η θεσμική δομή των σχέσεων ΕΕ-Ινδίας. Η εξελισσόμενη εταιρική μας σχέση έχει δημιουργήσει μια πολυσύνθετη δομή συνεδριάσεων σε διαφορετικά επίπεδα, σε όλους σχεδόν τους τομείς ενδιαφέροντος και συνεργασίας. Είναι τώρα καιρός να απλουστευθεί αυτή η δομή και να αυξηθεί η αποτελεσματικότητά της. Για τον σκοπό αυτόν, θα μπορούσαν να αναληφθούν ορισμένες πρωτοβουλίες.

Οι Διασκέψεις Κορυφής και οι Υπουργικές Συνεδριάσεις είναι σκόπιμο να εστιάζονται σε περιορισμένο αριθμό στρατηγικών προτεραιοτήτων: οι Διασκέψεις Κορυφής να παρέχουν γενική καθοδήγηση και να επικεντρώνονται σε κεντρικά θέματα. Η Κοινή Επιτροπή θα πρέπει να παρακολουθεί τις δραστηριότητες σε ολόκληρο το φάσμα της εταιρικής μας σχέσης. Υπό τη καθοδήγησή της, πρέπει να καθορίζονται σαφείς στόχοι, υποκείμενοι σε τακτική επανεξέταση, για τις προσωρινές ομάδες εργασίας και τις μόνιμες υποεπιτροπές. Θα πρέπει να καταρτίζονται διετή χρονοδιαγράμματα συνεδριάσεων, προκειμένου να εξασφαλίζεται κατάλληλος ρυθμός συνεδριάσεων. Συν τοις άλλοις, οι συνεδριάσεις "καταιγισμού ιδεών" θα πρέπει να αποτελέσουν συνήθη πρακτική στο πλαίσιο του άτυπου διαλόγου και της αλληλεπίδρασης.

Οι αποστολές της ΕΕ και της Ινδίας θα πρέπει να πραγματοποιούν τακτικές συναντήσεις και να συνεργάζονται στους χώρους του ΟΗΕ. Τακτικές συναντήσεις θα πρέπει επίσης να λαμβάνουν χώρα μεταξύ των Επικεφαλής των Αποστολών της ΕΕ και των Ινδών υπουργών, καθώς και μεταξύ των σχετικών αρμοδίων αξιωματούχων, και να διοργανώνονται ημερίδες εργασίας με "δεξαμενές σκέψεων" ή πανεπιστημιακούς κύκλους.

Η Στρογγυλή Τράπεζα θα πρέπει να ενσωματωθεί πλήρως στη θεσμική δομή. Οι συμπρόεδροι πρέπει να καλούνται να υποβάλλουν μη δεσμευτικές συστάσεις πολιτικής στη Διάσκεψη Κορυφής. Θα πρέπει να δημιουργηθούν επιπρόσθετοι μηχανισμοί, ώστε να ενισχυθεί η αλληλεπίδραση στο πλαίσιο της κοινωνίας των πολιτών, και ιδίως μεταξύ των επιχειρήσεων, των "δεξαμενών σκέψεων" και των ΜΚΟ.

Οι σχέσεις της ΕΕ με την Ινδία θα πρέπει επίσης να εμφανίζονται τακτικά στην ημερήσια διάταξη του Συμβουλίου.

3. ΕΦΑΡΜΟΓΗ ΚΑΙ ΠΑΡΑΚΟΛΟΥΘΗΣΗ

Η Επιτροπή καλεί το Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή να προσυπογράψουν τις βασικές κατευθύνσεις της παρούσας ανακοίνωσης και του επισυναπτόμενου εγγράφου εργασίας των υπηρεσιών της Επιτροπής.

Η Επιτροπή ελπίζει ότι το παρόν έγγραφο θα αποτελέσει το σημείο εκκίνησης για από κοινού προβληματισμό σχετικά με την αναβάθμιση των σχέσεων ΕΕ-Ινδίας, ώστε να διαμορφωθεί γνήσια στρατηγική εταιρική σχέση. Οι βασικοί προσανατολισμοί που θα προκύψουν από τη συζήτηση επί της παρούσας ανακοίνωσης θα μπορούσαν να υποβληθούν στην 5η Διάσκεψη Κορυφής ΕΕ-Ινδίας, όπου η Ινδία ενδέχεται να απαντήσει με δικό της έγγραφο πολιτικής. Τα δύο αυτά έγγραφα θα μπορούσαν να αποτελέσουν τη βάση για ημερίδα εργασίας μεταξύ των κυριότερων συντελεστών και των δυο πλευρών, με σκοπό να καταρτισθούν μη δεσμευτικές κατευθυντήριες γραμμές για περαιτέρω σύσφιξη των σχέσεων ΕΕ-Ινδίας, υπό τη μορφή Σχεδίου Δράσης και νέας Κοινής Πολιτικής Διακήρυξης ΕΕ-Ινδίας. Αυτά τα δύο έγγραφα θα μπορούσαν να εγκριθούν κατά την 6η Διάσκεψη Κορυφής ΕΕ-Ινδίας το 2005.